  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Ижкарысь М. Горький нимо нылпи лыдӟиськонниез но Эгра ёросысь Кабачигуртысь Пётр Поздеев нимо лыдӟетъюртэз тупатъяса быдтӥзы. Соосты модельной каронъя ужъёсты «Культура» йӧскалык ӵектос улсын быдэстӥзы. Со сярысь элькун тӧролэн но кивалтэтлэн пресс-службаез ивортӥз. Тупатъян ужъёсты быдэстон, выль тӥрлык но книгаос басьтон понна федерал, улосвыл но муниципал коньдэтъёсысь 35 миллион манет висъязы. Лыдӟиськонниосын вӧлдэтъёсты, выжъёсты, борддоръёсты выльдӥзы, укноосты, тылъёсты но шуныт сётон сӧзнэтэз воштӥзы. Али ужъюртъёсы туала тӥрлыкъёс басьто Ижкарысь М. Горький нимо нылпи лыдӟиськонние мультстанокъёс, бизибордъёс, интерактивной панель но песочница, VR арбериос, компьютер но офис тӥрлыкъёс вуозы. Со сяна лыдӟетъюрт фондэ 1 сюрс котыр выль книгаос ватсалозы. Кабачигуртысь Пётр Поздеев нимо лыдӟетъюртэ компьютер, возьматон но аудио тӥрлыкъёс, ӝоквыл шудонъёс, 1 сюрслэсь трос книгаос, озьы ик тазалыксыя сюбегатэм луонлыкъёсын муртъёслы арбериос басьтозы. Тодэ вайытом, 2023-тӥ арын оглом ньыль муниципал лыдӟиськонниез выльдозы. Яр ёросысь лыдӟетъюртэ тупатъян ужъёс бере флеш-картаосын «вераськись» книгаос, компьютер но печатлан тӥрлыкъёс, кужкаос но футболкаос вылэ суред пуктӥсь сублимационный термопресс, VR-очкиос но 3,5 выль книга басьтозы. Пичи Пурга ёросысь С. А. Самсонов нимо лыдӟиськонние VR арбериос но 4,5 книгаос вуозы. Ватсалом, «Культура» йӧскалык ӵектос улсын Удмуртиын 14 модельной библиотека усьтӥзы ни, кыкез со пӧлысь – 2022-тӥ арын. Тегъёс: лыдӟиськонни тупатъянужъёс Эгра Ижкар Удмуртия  